Document ID: /fineweb-2-swissfilter-quality_10-filterrobots/filtered/01376.jsonl.gz/0

A Gotthárd bázisalagút 57 kilométer hosszú, ezzel a világ leghosszabb vasúti alagútja. Hivatalosan 2016 decemberében fogják üzembe helyezni a Gotthard-bázisalagutat, amely mércét állít a világ vasúti közlekedésének. Ez az alagút jelentősen meg fogja könnyíteni a svájci Alpokon átvezető északi-déli forgalmat - ennek megfelelően óriási a gazdasági jelentősége is.
Június 1-jén tehát hivatalosan felavatták Svájc leghosszabb alagútját. Az ünnepélyes megnyitó a "Grand Tour" keretén belül is fontos esemény volt. A legnyugatibb magyar város, Szentgotthárd szolgált remek helyszínként a magyarországi ünnepségekhez. Úgy az alagút, mint a város a nevét Szent Godehardnak, a hildesheim-i érseknek köszönheti, akinek a 12. században számos tisztelője volt Európa-szerte. A magyar várost azonban nemcsak a névrokonság köti össze Svájccal. A Svájci Hozzájárulási Hivatal egyik programja is támogatta Szentgotthárd és Luzern együttműködését és közös erőfeszítését a környezetvédelem területén.
A megnyitóünnepség alkalmából Szentgotthárdon kiállítás nyílt a Gotthard bázisalagútról, amelynek mottója: "Jó szomszédi kapcsolatok Európában" volt. Jean-François Paroz, Svájc magyarországi nagykövete nyitotta meg a kiállítást Huszár Gábor, Szentgotthárd polgármestere, Pierre-Yves Fux, Svájc szlovéniai nagykövete, valamint a szentgotthárdi szlovén generálkonzul, Boris Jesih és a Gotthard-bázisalagút főszponzorai, nevezetesen az ABB, a Stadler Rail és a Sika építőipari vállalat képviselőinek jelenlétében. A kiállítás bemutatja az évszázad svájci projektjének történetét, a számadatokat, tényeket, az alkalmazott technikát és az alagút jelentőségét Svájc számára. A kiállítást a tatai "Svájci Sport- és Kalandnapon”, valamint július 14-től a budapesti Ganz Múzeumban is meg lehet tekinteni.